ในวันที่ทั้งโลกต้องร่วมมือกัน เพื่อกลับไปจุดเดิม
“ไวรัสจีน” โดนัลด์ ทรัมป์ใช้คำนี้เพื่อโทษจีนว่าเป็นต้นเหตุของโรคระบาด ส่วนทางจีนก็ได้ตอบโต้กลับว่า ทหารอเมริกันต่างหาก ที่เป็นตัวการของโรคนี้
4 เม.ย. 2563

ในวันที่ทั้งโลกต้องร่วมมือกัน เพื่อกลับไปจุดเดิม /โดย ลงทุนแมน
“ไวรัสจีน” โดนัลด์ ทรัมป์ใช้คำนี้เพื่อโทษจีนว่าเป็นต้นเหตุของโรคระบาด
ส่วนทางจีนก็ได้ตอบโต้กลับว่า ทหารอเมริกันต่างหาก ที่เป็นตัวการของโรคนี้
ต่อมาองค์การอนามัยโลกได้เตือนว่า การเรียกไวรัสจีนมีแต่จะสร้างบาดแผลให้ชาวจีน
แต่ทรัมป์ยังคงเรียกไวรัสจีนเหมือนเดิม 
และบอกว่าการที่จีนใส่ร้ายสหรัฐฯ ต่างหาก คือการสร้างบาดแผล
แต่ไม่ว่าใครจะเป็นต้นเหตุของโรคร้าย
โลกของเรากำลังเสียหายมากที่สุดในรอบหลายสิบปี
โควิด-19 ทำลายโลกอย่างไรบ้าง?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เริ่มจากความผันผวนของตลาดหุ้นทั่วโลก 
ที่เหมือนนำความไม่แน่นอนเกือบ 10 ปี มารวมอยู่ด้วยกันภายในเวลาไม่กี่เดือน
การโดน Circuit Breaker ที่หลายสิบปีจะมีสักครั้ง กลับเกิดขึ้นจนนักลงทุนเริ่มชินชา
ปีนี้ตลาดหุ้นสหรัฐฯ ถูก Circuit Breaker ไปถึง 4 ครั้ง
ส่วนตลาดหุ้นไทยก็ถูก Circuit Breaker ไปแล้ว 3 ครั้ง
แม้ว่าจำนวนผู้ติดเชื้อในประเทศไทยจะยังห่างไกลจากหลักหมื่น 
แต่ก็สร้างความผันผวนให้ตลาดหุ้นไทยแทบจะไม่ต่างกัน
นอกจากตลาดหุ้นจะผันผวนแล้ว 
โควิด-19 ก็ยังทำให้ชีวิตของเราไม่เหมือนเดิมอีกต่อไป..
เราจะไปไหนมาไหนตามใจเราไม่ได้อีกแล้ว
หลายคนต้องตกงาน เสียโอกาส
และเลวร้ายที่สุด คือ การสูญเสียบุคคลอันเป็นที่รัก..
ไม่ว่าเราจะอยู่ที่ไหน หรือทำอาชีพอะไร ตอนนี้ล้วนได้รับผลกระทบกันหมด
โควิด-19 ใช้เวลาเพียงสั้นๆ ก็ทำให้มีผู้ติดเชื้อเกิน 5 แสนคน 
และคร่าชีวิตผู้คนไปหลายหมื่น
มันไม่สำคัญอีกแล้วว่าเราจะอยู่ใกล้ประเทศที่มีการระบาดหนักหรือไม่
เพราะอิตาลีได้พิสูจน์ให้เห็นว่าระยะทาง 7 พันกิโลเมตรไม่ใช่อุปสรรคสำหรับไวรัสนี้
และหากประเทศไหนกำจัดไวรัสได้หมดแล้ว
แต่ถ้ายังมีประเทศใดประเทศหนึ่งติดเชื้ออยู่
สุดท้ายก็จะย้อนกลับมาทำร้ายและสร้างปัญหาให้กับประเทศอื่นอยู่ดี
หากเรามองดูให้ดี เราจะเห็นว่าเรื่องนี้เป็นปัญหาร่วมกันของคนทั้งโลก
ไม่ใช่ปัญหาของประเทศใดประเทศหนึ่ง
เพราะเรากำลังอยู่บนโลกที่เชื่อมโยงถึงกันหมด
ในตอนนี้ยังมีอีกหลายประเทศกำลังต้องการความช่วยเหลือ
ภูมิภาคแอฟริกาใต้สะฮารา ซึ่งอยู่ทางตอนใต้ของทะเลทรายสะฮารา
เป็นแหล่งรวมประเทศที่ยากจนที่สุดในโลก
ผู้คนในประเทศเหล่านี้ขาดแคลนแม้แต่สบู่และน้ำสะอาดไว้ล้างมือ
แม้ว่าในวันนี้ ผู้ติดเชื้อในภูมิภาคนี้จะมีเพียงหลักพัน แต่อัตราการรักษาหายกลับต่ำมาก
ลองจินตนาการดูว่า หากเชื้อเกิดระบาดในภูมิภาคนี้อย่างรุนแรง 
และพวกเขาไม่สามารถจะป้องกันตัวเองได้ จะเกิดอะไรขึ้น?
อินเดียก็เป็นอีกประเทศที่น่าเป็นห่วงไม่แพ้กัน
เนื่องจากสถานกักกันโรคหลายแห่งในอินเดียไม่ได้มาตรฐานและสกปรก
ทำให้มีคนจำนวนไม่น้อยหนีออกมาจากสถานที่เหล่านี้
หากคนที่ติดเชื้อพากันหนีออกไปหมด 
นั่นหมายความว่าอินเดียและทั้งโลกกำลังเจอปัญหาใหญ่
อินเดียและจีนมีจำนวนประชากรที่ใกล้เคียงกัน คือประมาณ 1,300 ล้านคน
หากประมาณการจากอัตราการติดเชื้อที่ 0.01% ของประชากร
ถ้ามีการระบาดใหญ่ในอินเดียขึ้นมา อาจทำให้มีผู้ติดเชื้อถึง 1.3 แสนคน
ถึงแม้ประเทศจีนคุมได้ แต่ถ้าอินเดียคุมไม่ได้ การระบาดก็จะเกิดขึ้นวนเวียนไม่สิ้นสุด
ตอนนี้จึงอาจถึงเวลาแล้วที่เราทุกคนต้องช่วยกัน 
ไม่อย่างนั้น เราคงจะต้องทนอยู่กับโรคนี้ไปเรื่อยๆ จนกว่าจะมีวัคซีน
ซึ่งอาจใช้เวลาอย่างน้อยที่สุดก็เกือบ 1 ปี
ลึกๆ แล้วในใจของเราทุกคนล้วนอยากให้เรื่องนี้จบให้เร็วที่สุด
ทุกคนอยากจะกลับไปอยู่จุดเดิม
จุดที่เราอยากไปไหนก็ไปได้
อยากทำอะไรก็ทำได้
“ร่วมมือกัน” 
คำสั้นๆ ที่มีความสำคัญที่สุด สำหรับทุกคน บนโลกใบนี้
มนุษยชาติผ่านโรคระบาดมามากมายหลายครั้ง
สำหรับครั้งนี้ พวกเราก็จะต้องผ่านไปให้ได้
และสุดท้าย เราจะแข็งแกร่งกว่าที่เราเคยเป็นมา..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-